Ole Stavad (S), 2004-05-27:
Som det vist også fremgik under andenbehandlingen, har det lovforslag her haft et, kan vi vist godt sige, bemærkelsesværdigt forløb i Folketingets Skatteudvalg.
Det var egentlig skatteministerens opfattelse, at vi bare kunne vedtage det uden videre allerede inden jul.
Oppositionen var af den opfattelse, da det jo er et meget, meget stort og meget omfattende lovforslag, at vi nok burde undergive det en ordentlig behandling i udvalget, hvis der skulle være en chance for, at vi skulle leve op til de krav om lovkvalitet, som vi selv har forpligtet os til.
Og det er vi i hvert fald glade for, for når man ser på forløbet og mængden af ændringsforslag og ting, der er blevet rettet efterfølgende, så tror jeg også, at skatteministeren sådan set er glad for, at vi ikke fik den her sag afhandlet i hast tilbage før jul.
Derudover er vi af den opfattelse, at der faktisk fortsat er nogle meget betydelige problemer i det her lovforslag.
Derfor stemmer vi også imod.
Vi forstår ikke, at skatteministeren kommer med en helt ny model i forhold til det, der var det oprindelige indhold i forslaget om pensionsopsparing for selvstændige.
Vi mener, at det åbner for nogle meget betydelige spekulationsmuligheder, som betyder, at man ikke kommer til at betale en normal skat, som andre i øvrigt er underlagt at skulle.
På samme måde når vi ser forslaget om hensættelser fra pengeinstitutterne, som udvider kredsen af dem, der kan bruge de meget gunstige hensættelsesregler, som indebærer, at leasingselskaber m.v. i en række situationer faktisk kan få dobbelt fradrag - få fradrag to gange for det samme beløb. Det har ikke gjort indtryk på skatteministeren, at der åbnes for den slags helt utilsigtede former for at kunne nedbringe en beskatning.
Derfor - måske sagt i større stilfærdighed, end jeg har lyst til - står vi her endnu en gang med et af de lovforslag, som den nuværende skatteminister kommer til Folketinget med, og som åbner for en lang række muligheder for spekulation, som gør, at de, der er rigest, får nogle yderligere muligheder for at bringe deres skat ned, som så skal betales af andre almindelige skatteydere, der kommer til at betale for meget. Derfor er der jo heller ingen tvivl om, at når vi ser på de økonomiske forudsigelser, som Finansministeriet kom med i går, så er en del af det problem, vi kan se, at vi har en regering, der i øjeblikket fører en skattepolitik, som underminerer mulighederne for at sikre, at folk kommer til at betale skat på lige vilkår, og at vi dermed sikrer et økonomisk fundament. En gang imellem fremstilles det, som om oppositionen bare vil opkræve noget mere skat af jævne, almindelige folk.
Problemet er ikke, at almindelige folk, der i forvejen betaler en høj skat, skal af med en større skat.
Problemet er, at man gennemfører det ene lovforslag efter det andet, der underminerer grundlaget for at finansiere vores velfærdssamfund ved at skabe nye spekulationsmuligheder, nye fradragsmuligheder for dem, der har de højeste indtægter.
Her også i forhold til en finansiel sektor, som bliver udvidet i sin definition med den konsekvens, at nogle, der aldrig har været tiltænkt at skulle have mulighed for at benytte de meget gunstige hensættelsesregler, nu bliver underlagt de regler med mulighed for at bringe deres skattepligtige indkomst ned og opnå lavere beskatning, som gør, at vi enten kommer til at betale vores gæld for langsomt tilbage, eller også skal andre betale en højere skat.
Og hvis det er sådan, at det ikke er det sidste i første omgang, ja, så bliver det jo det på det tidspunkt, hvor samfundet bliver nødlidende, fordi der ikke er økonomi til at finansiere den almindelige velfærd.
På den baggrund må vi sige til skatteministeren, at vi er nødt til at stemme imod det her lovforslag, og vi er beskæmmede over, at skatteministeren endnu engang har bedt Folketinget om at vedtage et lovforslag med et indhold, der har så mange problemer i sig, der åbner for så mange muligheder for skattespekulation.
Vi er også beskæmmede over, at der desværre også den her gang er et politisk flertal i Folketinget, der lukker øjnene, som man gør hos Dansk Folkeparti, og stemmer for uden at engagere sig i konsekvenserne af den skattepolitik, som man støtter regeringen i at føre.
Det synes jeg er dybt beklageligt.